Απόφαση της Επιτροπής

της 26ης Νοεμβρίου 2002

περί αναθέσεως σε εκτελεστικούς φορείς της διαχείρισης της κοινοτικής ενίσχυσης για τα προενταξιακά μέτρα, στους τομείς της γεωργίας και της αγροτικής ανάπτυξης στην Ουγγαρία κατά την προενταξιακή περίοδο

(2002/927/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1266/1999 του Συμβουλίου, της 21ης Ιουνίου 1999, σχετικά με το συντονισμό της βοήθειας προς τις υποψήφιες χώρες στο πλαίσιο της προενταξιακής στρατηγικής και για την τροποποίηση του κανονισμού (ΕΟΚ) αριθ. 3906/89(1), και ιδίως το άρθρο 12 παράγραφος 2,

Εκτιμώντας τα ακόλουθα:

(1) Σύμφωνα με το άρθρο 4 παράγραφος 5 του κανονισμού (ΕΚ) αριθ. 1268/1999 του Συμβουλίου, της 21ης Ιουνίου 1999, σχετικά με την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες χώρες της Κεντρικής και Ανατολικής Ευρώπης κατά την προενταξιακή περίοδο(2), όπως τροποποιήθηκε από τον κανονισμό (ΕΚ) αριθ. 2500/2001(3), εγκρίθηκε πρόγραμμα για τη γεωργία και την αγροτική ανάπτυξη για την Ουγγαρία με την απόφαση της Επιτροπής της 18ης Οκτωβρίου 2000, και τροποποιήθηκε με την απόφαση της 26ης Νοεμβρίου 2002.

(2) Η κυβέρνηση της Ουγγαρίας και η Επιτροπή, ενεργώντας εξ ονόματος της Ευρωπαϊκής Κοινότητας, υπέγραψαν την 1η Μαρτίου 2001 την πολυετή χρηματοδοτική συμφωνία (στο εξής "ΠΧΣ") η οποία θεσπίζει το τεχνικό, νομικό και διοικητικό πλαίσιο για την εκτέλεση του ειδικού προγράμματος ένταξης για τη γεωργία και την αγροτική ανάπτυξη (στο εξής "πρόγραμμα Sapard").

(3) Η αρμόδια αρχή της Ουγγαρίας έχει ορίσει ως οργανισμό Sapard ένα πρόσωπο δημοσίου δικαίου υπαγόμενο στο Υπουργείο Γεωργίας και Αγροτικής Ανάπτυξης. Ο οργανισμός αυτός θα είναι υπεύθυνος για την υλοποίηση ορισμένων από τα μέτρα που καθορίζονται στο πρόγραμμα για τη γεωργία και την αγροτική ανάπτυξη. Το Υπουργείο Οικονομικών, Διεύθυνση Εθνικών Πόρων είναι αρμόδιο για την οικονομική διαχείριση στο πλαίσιο της υλοποίησης του προγράμματος Sapard.

(4) Σύμφωνα με τον κανονισμό (ΕΚ) αριθ. 1266/1999 και τον κανονισμό (ΕΚ) αριθ. 2222/2000 της Επιτροπής, της 7ης Ιουνίου 2000, περί θεσπίσεως χρηματοδοτικών κανόνων για την εφαρμογή του κανονισμού (ΕΚ) αριθ. 1268/1999 του Συμβουλίου σχετικά με την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη σε υποψήφιες χώρες της Κεντρικής και Ανατολικής Ευρώπης κατά την προενταξιακή περίοδο(4), όπως τροποποιήθηκε από τον κανονισμό (ΕΚ) αριθ. 2252/2001(5), η Επιτροπή έχει προβεί σε ανάλυση της ικανότητας διαχείρισης εθνικών και τομεακών προγραμμάτων/σχεδίων, των διαδικασιών δημοσιονομικού ελέγχου και των δομών όσον αφορά τα δημόσια οικονομικά και θεωρεί, για την εφαρμογή των προαναφερθέντων μέτρων, ότι η Ουγγαρία πληροί τις απαιτήσεις των άρθρων 4 έως 6 και του παραρτήματος του κανονισμού (ΕΚ) αριθ. 2222/2000, καθώς και τους ελάχιστους όρους που προβλέπει το παράρτημα του κανονισμού (ΕΚ) αριθ. 1266/1999.

(5) Ειδικότερα, ο οργανισμός Sapard έχει εφαρμόσει ικανοποιητικά τα ακόλουθα βασικά κριτήρια διαπίστευσης: γραπτές διαδικασίες, διαχωρισμό καθηκόντων, ελέγχους πριν από την έγκριση του έργου και πριν από την πληρωμή, διαδικασίες πληρωμής, λογιστικές διαδικασίες, ασφάλεια μηχανογραφικών συστημάτων, εσωτερικό έλεγχο και, όπου απαιτείται, διατάξεις για την ανάθεση δημοσίων συμβάσεων.

(6) Στις 27 Αυγούστου 2002, οι ουγγρικές αρχές διαβίβασαν την αναθεωρημένη κατάσταση επιλέξιμων δαπανών σύμφωνα με το τμήμα Β του άρθρου 4 παράγραφος 1 της ΠΧΣ, για την οποία η Επιτροπή δεν είχε αντιρρήσεις.

(7) Το Υπουργείο Οικονομικών, Διεύθυνση Εθνικών Πόρων, έχει εφαρμόσει ικανοποιητικά τα ακόλουθα κριτήρια για την οικονομική διαχείριση στο πλαίσιο της υλοποίησης του προγράμματος Sapard για την Ουγγαρία: διαδρομή ελέγχου, διαχείριση χρηματικών διαθεσίμων, είσπραξη πόρων, εκταμιεύσεις προς τον οργανισμό Sapard, ασφάλεια μηχανογραφικών συστημάτων και εσωτερικό έλεγχο.

(8) Είναι επομένως σκόπιμο να αρθεί η απαίτηση της εκ των προτέρων έγκρισης που αναφέρεται στο άρθρο 12 παράγραφος 1 του κανονισμού (ΕΚ) αριθ. 1266/1999 και να ανατεθεί στον οργανισμό Sapard και στο Υπουργείο Οικονομικών, Διεύθυνση Εθνικών Πόρων της Ουγγαρίας, η διαχείριση της ενίσχυσης σε αποκεντρωμένη βάση.

(9) Ωστόσο, εφόσον οι έλεγχοι που διεξήγαγε η Επιτροπή βασίζονται σε ένα σύστημα το οποίο δεν λειτουργεί ακόμη πλήρως, είναι σκόπιμο να ανατεθεί η διαχείριση του προγράμματος Sapard στον οργανισμό Sapard και στο Υπουργείο Οικονομικών, Διεύθυνση Εθνικών Πόρων, σύμφωνα με το άρθρο 3 παράγραφος 2 του κανονισμού (ΕΚ) αριθ. 2222/2000, σε προσωρινή βάση.

(10) Η πλήρης ανάθεση της διαχείρισης του προγράμματος Sapard προβλέπεται μόνον αφού έχουν διεξαχθεί επιπλέον έλεγχοι, προκειμένου να διασφαλιστεί ότι το σύστημα λειτουργεί κανονικά και εφόσον έχουν εφαρμοστεί οι συστάσεις που ενδέχεται να διατυπώσει η Επιτροπή όσον αφορά την ανάθεση της διαχείρισης της ενίσχυσης στον οργανισμό Sapard και στο Υπουργείο Οικονομικών, Διεύθυνση Εθνικών Πόρων.

(11) Προκειμένου να ληφθούν υπόψη οι απαιτήσεις του τμήματος Α του άρθρου 8 παράγραφος 1 στοιχείο β) της ΠΧΣ, θα πρέπει να θεσπιστούν κανόνες όσον αφορά την επιλεξιμότητα για την κοινοτική συγχρηματοδότηση των δαπανών σύμφωνα με την παρούσα απόφαση,

ΑΠΟΦΑΣΙΖΕΙ:

Άρθρο 1

Αίρεται η απαίτηση της εκ των προτέρων έγκρισης, από την Επιτροπή, της επιλογής των σχεδίων και της ανάθεσης δημοσίων συμβάσεων από την Ουγγαρία, όπως προβλέπεται στο άρθρο 12 παράγραφος 1 του κανονισμού (ΕΚ) αριθ. 1266/1999.

Άρθρο 2

Η διαχείριση του προγράμματος Sapard ανατίθεται προσωρινά:

α) στον οργανισμό Sapard που υπάγεται στο Υπουργείο Γεωργίας και Αγροτικής Ανάπτυξης της Ουγγαρίας, για την υλοποίηση των ακόλουθων μέτρων, όπως προβλέπεται στο πρόγραμμα για τη γεωργία και την αγροτική ανάπτυξη στην Ουγγαρία: "Επενδύσεις στις γεωργικές εκμεταλλεύσεις", "Μεταποίηση και εμπορία γεωργικών και αλιευτικών προϊόντων", "Ανάπτυξη και βελτίωση των αγροτικών υποδομών" και "Τεχνική βοήθεια"·

β) στο Υπουργείο Οικονομικών, Διεύθυνση Εθνικών Πόρων, για την οικονομική διαχείριση στο πλαίσιο της υλοποίησης του προγράμματος Sapard για την Ουγγαρία.

Άρθρο 3

Οι δαπάνες σύμφωνα με την παρούσα απόφαση είναι επιλέξιμες για κοινοτική συγχρηματοδότηση μόνον εφόσον έχουν πραγματοποιηθεί από τους δικαιούχους μετά την ημερομηνία έκδοσης της παρούσας απόφασης ή, μεταγενέστερα, μετά την ημερομηνία θέσπισης της πράξης που τους καθιστά δικαιούχους για το εν λόγω έργο, εκτός από τις μελέτες σκοπιμότητας και άλλες σχετικές μελέτες, καθώς και την τεχνική βοήθεια, για τις οποίες η ημερομηνία αυτή θα είναι η 18η Οκτωβρίου 2000, υπό την προϋπόθεση ότι ο οργανισμός Sapard δεν έχει πραγματοποιήσει καμία πληρωμή πριν από την ημερομηνία έκδοσης της παρούσας απόφασης.

Βρυξέλλες, 26 Νοεμβρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 161 της 26.6.1999, σ. 68.

(2) ΕΕ L 161 της 26.9.1999, σ. 87.

(3) ΕΕ L 342 της 27.12.2001, σ. 1.

(4) ΕΕ L 253 της 7.10.2000, σ. 5.

(5) ΕΕ L 304 της 21.11.2001, σ. 8.